
A Futrinka is ember 

A közös intő a Gepárd őrs hasznára vált valahogy. 
Persze csak később. Mert eleinte főleg magyarázkodás- 
sal telt az idő. Otthon is, az iskolában is bizonygattuk, 
hogy nem akartunk mi botrányt a pályaudvaron.Csak- 
hát Kiskenguru megérdemelte... Akkor még a kenguru- 
ságot is magyarázni kellett. Több családban azt hitték, 
az Állatkertben is elkövettünk valamit. . 

Elhatároztuk, hogy novemberben dicsőséget szerzünk 
a Gepárd névnek. Csak még nem tudtuk, hogy kell azt. 

Egyszer csak a tanító néni kihirdette, hogy akadályver- 
senyt rendezünk szombaton. Kimegyünk a budai he- 
gyekbe, és mindenféle ügyességi gyakorlatot végzünk 
majd. A feladatokat nem árulta el persze. — Majd csak 
a helyszínen! De mi már otthon eldöntöttük ; megnyer- 
jük az összeset. A Micimackók és a Futrinkák is éppen 
így döntöttek. Ők a másik két őrs az osztályunkból. 
Ilyen névvel igazán furcsa ez a nagy önteltség. Minden- 
esetre nem is beszéltünk velük azon a héten. Nehogy ki- 
lessék a felkészülésünk módszerét. Gepárd csak Gepárd- 
dal állhat szóba! — így határozott a mi őrsünk. 

Ugyhogy én se álltam szóba Fülöp Gabival. A nagy- 
mamám meg is szidott érte. Ő nem tudhatta, hogy a 
Fülöp az egy Futrinka. Mert máskülönben a szomszé- 

dunk. Az ő nagymamája mindig küld át nekünk süte- 
ményt. Az én nagymamám meg nekik küld. Most csak 
szomorkodtak mindketten, hogy milyen szófogadatla- 
nok vagyunk, nem visszük a kostolókat oda-vissza. 

Este büntetésből nem nézhettem a tévét. Helyette lelo- 
póztam az udvarra. Gondoltam legalább gyakorolom 
a fáramászást. Az biztosan szerepel majd az akadályver- 
senyen. Egyetlen fa áll csak a mi házunk előtt. Ez külön- 
ben nekem elég lenne, csak most éppen másé volt. 
Fülöp Gabi lefoglalta. Ugyanis ő is büntetésben volt és 
tévé helyett fára akart mászni. Csak nem tudott. Átnya- 
lábolta a fa törzsét a karjával-lábával; szorongatta egy- 
helyben. Feljebb nem jutott. 

Nem hagyhattam! Mutattam neki, hogy kell mászni 
föl meg le. Magyaráztam is. Elég nehezen haladtunk. 
Fülöp elég kövér és egy kicsit buta is. Éppen ezért kel- 
lett segítenem. Mert ha okos lenne, akkor nem kellene 
tanítanom. Ha sovány lenne... akkor talán nem hordaná 
hozzánk a süteményt. 

Szombaton az akadályversenyen tényleg kellett fára 
másznunk. Az erdőben több fa van, mint a mi udvarunk- 
ban. Mindenkinek jutott belőle. Én gyorsan megmász- 
tam a magamét. Aztán szétnéztem, mit művel a Fülöp? 


Nagyon igyekezett. Araszolva haladt fölfelé, ahogy taní- 
tottam. Tiszta piros volt a feje és hangosan szuszogott. 
Amikor földet ért, gratuláltam magamnak. Neki nem 


. mertem, nehogy a Gepárdok azt higyjék, átpártoltam 

Futrinkának. Pedig az nem átpártolás, ha az ember az 
ellenfélnek is gratulál. A Futrinka is csak ember! Annak 
is jól esik! Meg is mondom ezt a Gepárdoknak. Majd ha 
már beszélgetünk ilyen komolyabb dolgokról. Most még 
csak arról beszélgetünk, hogy a másik két őrs elég nyo- 
mott, a mi őrsünk meg csupa jó fej. 

A Micimackó őrs teljesen lemaradt. Pedig ők is fel- 
másztak a fára mind, de ketten nem tudtak lejönni. 
Varjú Andris ajánlotta, hogy rakjanak fészket talán, 
úgy mégis kényelmesebb. Azt felelték, inkább megláto- 
gatják az ő rokonait, mert varjú-fészek van már a fán 
több is. Ez jó válasz volt, kár, hogy az ilyesmit nem pon- 
tozzák. Bár Varjú Andris mást ajánlott, nem a ponto- 
zást. 


A Gepárdok és a Futrinkák fej-fej mellett haladtak. 
Ezt így szokás mondani a sportközvetítésekben, de kü- 
lönben nem igaz. Nagyon is távol haladtak egymástól 
a fejek, mert éppen az volt az új feladat, hogy ki ér hama- 
rabb fel a kilátóig. 

Ott vár bennünket a Nagyfőnök. Ő jegyzi majd, ki 
mikor ér oda. Aztán az összeadásból kiderül, melyik őrs 
a győztes. A Nagyfőnök különben nem indián, hanem 
a szülői munkaközösség képviselője, illetve a nagyszülői 
munkaközösségé, de ilyen nincs. Mindenesetre a Bori 
Pista nagypapája, az biztos. Az unokái nevezték el 
Nagyfőnöknek, mert minden játékukban részt vesz, de 
azt szereti, ha ő a parancsnok. Megjegyzem ezt majd- 
nem minden felnőtt szereti. Még azok is, akik különben 
nem játszanak a gyerekükkel. 

A Gepárd őrs tagjai értek fel elsőnek a kilátóhoz. Pe- 
dig a Nagyfőnök egyáltalán nem kivételezett. Csak nem 
tud tizenegyig számolni, vagy nem tudja az őrsünk név- 
sorát. 

— Győzött a Gepárd őrs — hirdette ki az eredményt 
ünnepélyesen. 

— Emberek, elveszett a Bacsó! — súgta Sörös Lajos 
eközben Kriván Katinak. 

Ő meg adta tovább a hírt a többi Gepárdnak. De hiva- 


talosan nem jelentettük be a leltárhiányt; ne zavarjuk az 
ünnepséget! A Nagyfőnök felállt egy sziklára, és a tisz- 
teletünkre megfújta a vadászsípját. Mert szabadidejében 
néha vadászik, néha meg szülői munkaközösség; ez a két 
hobbyja. 

A másik két őrs se vette észre, hogy hiányzik a Bacsó. 
Illetve nekik nem is hiányzott, mert megsértődtek, hogy 
mi győztünk. ; 

Amíg pihentünk egy kicsit a Nagyfőnök elmesélte, 
hogy a levélszőnyeg micsoda titkokat rejteget! Megbú- 
vik alatta csiga, bogár, úgy alusszák téli álmukat. De 
még a vadvirágoknak is takaróként szolgál, megvédi 
őket a fagytól. 


Mindenki nagyon kiváncsi lett, kotorásztuk-kapargat- 
tuk a leveleket. Úgy fúrtuk be magunkat az avarba, mint 
három falka vakondok. A Nagyfőnök kihirdette, hogy 
aki különleges szép levelet talál, gyűjtse be, azzal is lesz 
majd feladat. Kriván Kati nagyon sikoltott. Azt hittük, 
talán felébredt egy giliszta, és azzal találkozott. De csak 
örömében sivalkodott, mert az avar alatt nyíló virágot 
talált. Ott guggolt vagy három szál százszorszép. Úgy 
virított a kis sárga pofácskájuk, mintha tavasz lenne; el- 
tévedtek a naptárban. Kati azt mondta, külön jó pontot 
igényel, mert ő találta a legérdekesebb lakót az avar 
alatt. 

De Sörös Lajos lepipálta. Mert ő Bacsót találta meg 
az avar alatt. Szunyókált. 

Az történt, hogy ő ért fel leghamarabb a kilátóhoz. 
Még a Nagyfőnököt is megelőzte. Megérkezett. Unatko- 
zott. Fázott is. Leheveredett az árokba, betakarózott 
száraz levelekkel. Mint a bogarak. Mint egy százszor- 
szép. Csak rá nem vonatkozik a szorzószám; egyszer se 
szép, nemhogy százszor. De ez a magánvéleményem; 
az őrsi naplóba meg csak közös ügyet írhatok : 


NOVEMBER 


Az akadályversenyen előbb győztünk, aztán levelet 
gyűjtöttünk. Úgy kellett felragasztani egy papirra, hogy 
valami kép legyen belőle. Például szarvas, napraforgó, 
ilyesmi. Ez a kép itt mellékelve Bacsó Sanyi leveléből. 
A Gepárd őrs jól tudja, miért éppen őt préseltem a nap- 
lóba. 


Gyurkovics Tibor: NÉVIKE 


. November 4. Károly — hagyhatnál a tölt 


November . 3. Győző — finom fogást főző! —.. 


öttpaprikából! 


November 5. Imre — gondolj szeretteimre! 

rá . November 8. Zsombor — ne az a sómból! 


1 nő — majd belenő. 


Egyik nap Eszter azzal állt elő, hogy: 

— Kigondoltam valamit! 

Erre a bejelentésre egyszerre hárman is köze- 
lebb léptek hozzá. Rita összezárt szájjal tüstént 
kuncogni kezdett, Zsuzsi reszketve visszaszívta 
a levegőt, Károlyka pedig felcsillanó szemmel 
egyenest a lényegre tért: 

— Megint vásottkodni fogunk?! Igen? 

Eszter úgy állt közöttük, mint egy jóságos taní- 
tó néni, aki rengeteg mindenfélét tud, és mint 
aki nagyon megérti a gyerekeket. 

— Naaa! — sürgette Rita. — Mi az, amit ki- 
gondoltál? 

— Igen! — mondta Zsuzsi is nyomatékkal, 
s hol le. meg fel, hol balról-jobbra ütött egyet a 
fejével. — Te mindig csak váratod az embert! 

— Megint vásottkodni fogunk, Eszter? — ug- 
rált közöttük lelkesen Károlyka. 

Eszter jelentősen megrázta a fejét. Végignézett 
a társaságon, olyan pillantással, hogy mindenki 
egyszerre senkinek és semminek érezte magát. 

Nem fogunk vásottkodni. Akkor biztosan mi 
húznánk a rövidebbet — mondta nagyon bizto- 
san. — Olyat gondoltam ki, amivel mindenki 
jól jár. Egy ünnepséget! 

—Micsodááát?!. . . —tágult nagyra Rita szeme. 

— Ünnepsééé-geeet?!. . . — kérdezte egyszer- 
re többféle hangon is Zsuzsi, ezután két ujjal 
összecsippentette a száját, rázogatni kezdte a fe- 
jét, és ezt sehogyan sem tudta abbahagyni. 

Károlyka viszont felvidult. 

— Akkor, amikor ünnep van, mindig csokit 
szoktunk kapni! — mondta ragyogva, majd fel- 
vont szemöldökkel Eszter elé lépett. Megbök- 
döste az ujja hegyével. — Az lesz, ugye? Lesz 
csoki, igaz? Anélkül én nem megyek ám semmi- 
féle ünnepségre ! 

Eszter csak egy pillanatra jött zavarba. A kö- 
vetkező pillanatban már rájött, hogyan vághatja 
ki magát a kényes helyzetekből. Nevetve legyin- 
tett. 

— Ugyan már! Csokit akármikor lehet kapni. 
Egy valamirevaló vendég be sem állít ide csoko- 
ládé nélkül. 

— Akkor mit kapunk helyette? — igyekezett 
a, kérdést még időben tisztázni Károlyka. 

— Semmit se kapunk. — Eszter rejtélyesen 
hunyorgott. — Most.majd inkább mi csinálunk 
valamit! 

— Belőled minden szót harapófogóval kell 
kihúzni! — csattant fel Zsuzsi. — Már égnek áll 
a, hajam is, attól amit itt művelsz! 


— Pfüüü!. . . — pukkadozott csöndben és ma- 
gában Károlyka, mert miközben Zsuzsi kiabált, 
háromszor is körbejárta őt, de még játékból sem 
volt harapófogó a kezében, a haja pedig két na- 
gyon is lefelé lógó tincsben lógott a két füle mel- 
lett. De Zsuzsi csak mondta a magáét: 

— Ne hidd, hogy most mindenki hasraesik, 
mert azt mondtad, hogy kitaláltál valamit! 

Pedig Eszter igenis kitalált! Ezt Károlyka ab- 
ból tudta, hogy szép lassan égfelé fordult az orta, 
és valahonnan a szempillája alól elnézően nézett 
Zsuzsira. 

— No, jó — mondta kegyesen. — Nem kell 
mindjárt ordibálni. Most az egyszer igazán olyat 
találtam ki, amiből senkinek sem lehet baja. Még 
a felnőtteknek sem! Mert ők is benne lesznek. 

— Benne lesznek?! Miben?! 

— Hát a tábortűzben. Amit majd gyújtunk. 

Rita meg Zsuzsi máris ájuldozott a gyönyötű- 
ségtől, csak Károlyka visongta sűrűn hadonász- 
va: 

— Ne legyen tűz! Attól én félek! Az nagyon 
süt! — de Eszter leintette, mint valami katmes- 
ter. 

— Ez nem süt — mondta megnyugtatóan. 
— Csak nem kell közel menni hozzá. Egy nyara- 
lást el sem lehet képzelni tábortűz, meg éneklés 

Károlyka ezt nem tudta petsze, de Rita és Zsu- 
zsi megszavazta a tábortüzet. 

— Összeszedünk egy csomó gallyat, meg- 
gyújtjuk, aztán körülüljük és mindenfélét éneke- 
lünk — sorolta Zsuzsi. 

— És nagyokat borzongunk! — sóhajtotta 
elbűvölten Rita. — Az csudajó ! 

— És meghívjuk rá a felnőtteket? — faggatta 
Esztert Zsuzsi, mire ő sokatjelentően bólintott. 
Aztán így szólt: 

— Én leszek a rendező, mert ahhoz én csudára 
értek. 

Ezt senki sem vitatta. 

— Éljen a rendezőőő! — hatsogta Rita, aki 
elsőnek ismerte fel a nagy lehetőséget. — Ide- 
hallgassatok! A parázson majd szalonnát sütünk 
és azt fogjuk vacsorázni. 

Eszterből kirobbant a kacagás. És kacagott és 
dülöngélt. Károlyka nem is értette. De, mert sze- 
rinte Eszter mindig tudta, mit mikor kell csinálni, 
követte a példáját. Ő is nevetni kezdett és hajla- 
dozott. 

— Most min nevetünk, Eszter? — kérdezte 
hajladozás közben. 

— Azon....hiii!... — visongta Eszter el- 
vékonyodó hangon —, azon, hogy Rita abból 
akar vacsorázni, amit mi sütünk. . . 

Most mát Zsuzsi ís kacagott. 

— Miért?! — csattant fel Rita. — Most mi ba- 
jotok van? Hát nem azért sütjük a szalonnát, 
hogy megegyük ? 

Eszter kitörölte szeme sarkából a könnyeket, 
amelyek a nagy hahotázás közben odagyűltek, 
s így elhomályosították előle a kilátást. Már pedig 
ő most látni szeretett volna, de nagyon! Amikor 
ezen túljutott, azt látta, amit elképzelt: Rita za- 
vart és pipacspiros arcát. 

— A szalonnát csak sütni jó, tel — mondta el- 
nézően. — Te már sütöttél egyszer szalonnát. 
] Hát nem emlékszel? 

Ritának kezdett derengeni valami. Ketté is 
szaladt a szája tüstént. És most ő kezdett el nevet- 
ni szívből, és pukkadozva. 

— Akkor... — szólt felvidulva — a felnőt- 
tekkel etetjük meg? 

— Nekik nem árt meg annyira — vélte Eszter. 
— És különben is! Ez közös szórakozás lesz. 

Ebben aztán végül is megegyeztek. Csak Ká- 
rolyka kockáztatott meg kissé bátortalanul egy 
megjegyzést; már mint, hogy ő nagyon is szereti 
a sült szalonnát. 

— Akkor majd kérd el azt, amit Jolika süt 
— intézte el a kérdést Eszter, mire Károlyka is 
megnyugodott. 

Amikor mind a négyen elibém álltak, s a négy- 

féleképpen előadott mondanivalóból sikerült 
végre kitalálnom, mi is az, amit kérnek voltakép- 
pen, örömmel fogadtam a javaslatot. Mindössze 
az nyugtalanított kissé, hogy Eszter volt a kezde- 
ményező. De azzal nyugtattam meg magam, 
hogy: egyszer talán Eszternek is juthat olyasva- 
lami eszébe, ami után különösebb izgalmak nél- 
kül hajthatom álomra a fejem. 

Ezután megforgattam a tepsiben a csitkét. 

Azt a csirkét nagyon nagy gonddal sütöget- 
tem; annál is inkább, mivel Eszter meg Károlyka 
szüleit vártuk másnap ebédre. Elégedetten meg- 
locsoltam mégegyszer a piruló, ropogós sültet, 
aztán megkértem Jolikát, vigye le a pincébe. És 
még arra is megkértem, hogy ha már lemegy, 
hozza fel azt a darab füstölt szalonnát, amelyből 
a gyerekek este majd szalonnát fognak sütni. 

Ezután mindenki szétszéledt. 

Rita meg Zsuzsi átment Jancsihoz a nyársak 
ügyében, Károlyka felfordította a Kicsi-Dávid 
pancsolóját és árvizet játszott; Eszter pedig kész- 
ségesen odaállt Jolikának segíteni. 

Amikor leértek a pincébe, és Jolika felpipis- 
kedett, hogy elérje a legmagasabb polcot, Eszter 
felszisszent. 

— Ne magasra rakjad, te! Hát nem tudod, 
hogy a meleg mindig fölfelé száll? Nekem ezt 
apa mondta, ő pedig igazán ért az ilyenekhez. 

— Aha!... — mondta Jolika kicsit zavartan 
— . . . Hát petsze! Én is tanultam erről az iskolá- 
ban. 

— Na látod! — mondta csak úgy mellesleg 
Eszter. — Az embernek mindig tudni kell, amit 
egyszer már megtanult. Én is tudom. És az én 
szüleimről van szó. Senki se akarja, hogy rossz 
csirkét egyenek. 

— Nem hát! — Jolika sietve és készségesen 
lerakta a tepsit a legalsó lépcsőre. — Remélem 
— mondta — nem kóstolják majd meg az egerek. 

— Ugyan már! — nevetgélt Eszter — Azt az 
egeret Piki már négy nappal ezelőtt megfogta. 
Ez igenis, nagyon jó helyen van. 

Jolika már a zárral bíbelődött, amikor Kicsi- 
Dávid felsírt. 

Peszeki Dávid pedig úgy tudott bömbölni, 
hogy az első pillanatban mindenki megriadt. 
Jolika is. Idegesen Eszter markába nyomta a pin- 
cekulcsot és azt mondta : 

— Légy szíves zárd be a pincét! Ennek a gye- 
reknek valami nagy baja lehet. Én rohanok! 

— Jó — mondta szokatlanul készségesen Esz- 
ter — bezárom, ne félj. 

Jolika inkább attól félt, hogy Kicsi-Dávidnak 
valamije beszotult valahová. 


Folytatása a 16. oldalon 


Tordon Ákos 
BÁLNASÁG 


Gyerek— szülő beszélgetés 


2 bálnák nem eszik a málnát? 
Nem eszik. 

De a málnaszörpöt szeretik? 
Szeretik. 

Nem figyelsz rám! 

Dehogynem. De ne kérdezz csacskaságot! 
Bálnaságot kérdeztem. 

Olyan nincs. Ez szamárság! 
Dehogy nincs. Nagyon is van, 

bisz te mondtad : szeretik! 

Mir? 

A málnaszörpöt. 

Kicsodák? 

Hát a bálnák. 

Ezt nem mondtam. Hagyj olvasni! 
Pedig mondtad! 

Ne zavarj! 

Nem zavarlak. Elmegyek. 
Bálnaságban elveszek. 

Nem találsz meg. 

Nélküled is vígan élek 

a MÁLNASZÖRP TENGERBEN/ 
De ha mégis keresgélnél , 

arról ismersz majd reám, hogy. . . 
No jó, úgyse figyelsz rám! 
Elmegyek , de előtte még veszek 

77 gombóc málnafagyit, mert üres 
kézzel mégse mehetek el a Bálnaságba, 
bálnának a bálnákboz . . . 
Bocsánat, nem láttak 

egy gyereket??? 

Attól tartok — 

elveszett. 


J)UKUIDEK DEJSÉNALÉV Szovjet-kirgiz író 


Aziz reggeltől estig együtt rázódik apával a 
nyeregben, együtt legeltetik az óriási juhokat. 

A tábortűz mellett ebédel, mint a többi juhász 
és a lópokrócon alszik, a fenyő alatt, fejét a nye- 
regre hajtva. Sok mindent megtanult már, ismeri 
az utat az embernyi magas sűrű fűben a hegyi 
legelőkön, tudja, hol szedhet rebarbarát, gerle- 
füvet, gombát. S már a prédára leső, kiterített 
szárnnyal le-lecsapó hatalmas sasoktól sem fél. 

Egyszer Aziz egy füves dombon ült apjával 
s nézték, mint legel a nyáj. Lovuk békésen harap- 
dálta a füvet. Hirtelen apa felugrott. 

— Ezek a birkák! Nézd, hova el nem bitan- 


goltak a birkák! 
— Hagyd, majd én! — kiáltotta Aziz és a bir- 
kák után eredt. — Most majd megmutatom 


apának, hogy már nagy vagyok — gondolta. 

A birkák a szakadék felé tartottak. 

— Héj-ja! Héj-ja! — kiáltotta Aziz s üldözőbe 
vette a gyapjas kost, a nyáj legerősebb birkáját. 

Apa a dombon állt s gyönyörködve nézte fiát. 
Örült, hogy a gyerek kedvvel segít neki. 

A bitkák tovább vonultak a szakadék felé a 
gyapjas kos, a vezérállat nyomában. 

Aziz nagy hanggal közeledett a koshoz. Az 


észrevette ugyan a kisfiút, de leszegte a fejét, el- 
engedte a fülét, s mintha mi sem történt volna, 
tovább tépdeste a füvet. Aziz métegbegutult. 
Tenyerével néhányszor a birka hátára ütött, majd 
megfogta az állat fülét, hogy visszafordítsa. 
Gyapjas megrázta a fejét. Aziz a földre huppant, 
de azonnyomban fel is ugrott, s két kézzel meg- 
ragadta a birka bundáját. Gyapjas, aki eddig vi- 
szonylag szelíden tűrt, most egyszerre megvadult 
nagyokat szökellt, s a füvön vonszolta Azizt. Ám 
Aziz sem hagyta magát, erősen kapaszkodott 
Gyapjas bundájába. Végül mégis elhagyta az ere- 
je s elterült a földön. 

Gyapjas megállt, megrázta a fejét, s éles patájá- 
val a kisfiú lábikrájába rúgott. Aziz erőnek erejé- 
vel fel akart ugrani, hogy Gyapjas után vesse 
magát, de lába nem engedelmeskedett, forogni 
kezdett körülötte a világ, s visszarogyott a fűbe. 

Apja, aki eddig kissé távolabbról elégedetten 
szemlélte, mint rendezkedik Aziz a bitkák közt, 
most hatalmas léptekkel a fiúhoz futott. Odaért, 
látja: Aziz mozdulatlanul fekszik a fűben, lábából 
ömlik a vér. 

Apa lehajolt hozzá, a karjába vette, felemelte s 


vigyázva széles mellére szorította. 
Petrovácz István fordítása 

Szergej Romanovszkij 


Füle van a Napnak A 


Vasárnap volt. A Nap korongját ködös fény vette 
körül, amely fölül két ék alakú formát öltött. 

— Hideg lesz mondta az apa.—Füle van a Napnak. 

— Még hidegebb!? — hallatszott az anya hangja. — 
Már alig bír szuszogni az ember. Te, Aljósa, ne maradj 
sokáig kint, mert még lefagy az orrod. 

Aljósa felhúzta a szűrcsizmáját, felvette derékig érő 
báránybőr bundáját, sapkáját, kesztyűjét, és kiment a 
szabadba. Nehezen szedte a levegőt a nagy hidegben, de 
nem igyekezett vissza a házba — egyre halogatta azt 
a gyönyörűséges percet, amikor pipacspiros égő arccal 
bemegy ismét a melegre. 

, Mit kellene kitalálni?" — töprengett Aljósa. — Va- 
lami olyasmit, ami miatt még kint lehet maradni. . . Fát 
vágok — ez az!" 

Felállított a hóban egy nyírfa tuskót, s rávágott a fej- 
szével... A fejsze lepattant róla, s csaknem kirepült 
a kezéből. 

Mi az, vasból van ez a tuskó!" — mérgelődött Aljósa, 
összeszedte magát, s rávágott még egyet, de megint úgy 
járt, mint az előbb. Kiugrott, csak úgy kabát nélkül az 
anyja, elvette tőle a fejszét, és betuszkolta a fiút a házba. 

— Máma nem mész ki többet! Mit ki nem talál! Fej- 
szével hadonászik! 

— Csak megpróbáltam! — mentegetőzött Aljósa. 

— Kicsi vagy te még ahhoz! 

Anyja segítségével kigombolta a bundáját, s eközben 
nagyon kellemes érzés kerítette hatalmába. Tudta; ma 
az egész család otthon marad, és az apja mesélni fog. 
Amikor füle van a napnak, mindig így van. 

— Fölmászol a kemencére? — kérdezte az apja. 

— Nem is tudom — mondta Aljósa, majd kérlelőn 
hozzátette: — Alekszej nagyapáról mesélj! 

— Alekszej nagyapa nagyon szeretett mesélni! — 
mondta az apa kicsit szégyenlősen. — A legtöbb meséjét 
már elfelejtettem. De erre emlékszem. . . 

V/ 


/ 


Bátortalanul kezdte a mesét, mintha szégyellte volna 
a saját hangját, amely kezdetben teljesen kifejezéstelen 
volt, de aztán megélénkült. 

— Élt hajdanán egy öregember a feleségével. Egyéb 
jószáguk sem volt, csak egy kakas meg egy tyúk. Mondja 
az öregasszony : 

, Osztozzunk !" 

, Minek osztozni? — csodálkozik az öregember. — 
Együtt jobb, segítjük egymást." 

, Ha azt mondtam: , Osztozzunk!" — akkor osztozunk. 
Enyém a tyúkocska. Tied meg a kakas." 

, Nem fogsz rosszul járni, asszony?" 

, Már hogy járnék rosszul? A kakasod nem tojik 
tojást. Az én tyúkocskám meg másnaponként egyet." 

Megosztoztak. Az öregasszony el nem engedte volna 
a közeléből a tyúkocskát, jól tartotta, ő maga meg esze- 
gette a rántottát. Hogy az öregember mit evett, nem 
tudom. Kiengedte a kakast, hadd mászkáljon kedvére. . 
A kakas elrepült a cár palotájába. A cárnál éppen 
lakodalom volt. A kakas rászállt a palota tetejének 
a gerincére és elkiáltotta magát: 

, Kukurikú! 

A cárok cárjának nincs piros nadrágja. 

De nekem van!" 

, Szolgák ! — parancsolta meg a cár. — Fogjátok meg 
ezt a kakast, és vessétek a kútba!" 

A szolgák megfogták a kakast, és bevetették a kútba. 
Rá is tették a kútra a fedelét. A kakas kiitta a kút vizét, 
lelökte a kút fedelét, felszállt a tetőgerincre és elkiál- 
totta: 

, Kukurikú! 

A cárok cárjának nincs piros nadrágja. 

De nekem van!" : 

, Szolgák! Fogjátok meg ezt a kérkedőt! Vigyétek a 
fürdőházba és fűtsetek jól alája!" — dühödött meg a cár. 

A szolgák megfogták a kakast, bevitték a fürdőházba 


és alája gyújtottak. De hát a kakasban ott volt az egész 
kút vize! Eloltotta a tüzet, és rázendített: 

, Kukurikú! 

A cárok cárjának nincs piros nadrágja. 

De nekem van!" 

, Szolgák! A hombárba vele! A ládába! Az ezüst 
közé! — kiabált éktelen haraggal a cár. — Frissebben! 
Mozgás, ha mondom! Ki a cárotok, ha nem én?" 

A szolgák megfogták a kakast, elvitték a tölgyfából 
készült csűrbe, betuszakolták a ládába az ezüst közé, 
bezárták a ládát, és jelentették a cárnak : 

, Cár-Atyuskánk ! Három lakat alatt van a csúfolódó! 
Vége! 

, Ezt már szeretem!" — dicsérte meg őket a cár. 

A kakas felcsipegette az ezüstöt, hazarepült, és így 
szólt: 

, Hej, öregember! 

Teríts alám piros vásznat: 

Pénzt hozok!" 

Az öregember megörült, kért a gazdag szomszédoktól 
piros vásznat, és leterítette a padlóra. A kakas meg csak 
röpköd a házban, szórja a pénzt, hogy csak úgy cseng 
az egész világ. 

Az öregasszony elkezdi szidni a tyúkot: 

s: Mekkora gazdagságot hozott az öregembernek a ka- 
kas! Te meg nekem semmit!" 

A tyúk elszállt a mezőre, magot szedegetett. Mag vagy 
pénz — neki az mindegy volt. Hazarepült és mondja : 

, Hej, öregasszony! 

Teríts alám piros vásznat: 

Pénzt hozok!" 

Az öregasszony megörült, kért a gazdag szomszédok- 
tól piros vásznat. Röpköd a tyúk a szobában, és potyo- 
gatja a magokat a piros vászonra. 

, Dehát ez nem pénz! — fakadt sírva az öregasszony. — 
Te, tökéletlen!" 


Rozi rajza 


És nekilátott, hogy elveri a tyúkot, de még meg is főzi 
levesnek. Az öregember azonban lebeszélte. 

, Ne mérgelődj, asszony! Emlékszel még, mit mond- 
tam: , Minek osztozni!" 

, Mondtad. Nem tagadom. . ." 

, Lám, a kakas mennyi kincset hozott! Minek élnénk 
külön?" 

, És most te engem visszafogadsz?" 

,, Visszafogadlak." 

Attól az időtől kezdve békességben éltek, és senki se 
hallotta, hogy náluk veszekedés lett volna. Se kiabálás, 
se tányértörés . . . 

— Az ilyen meséket szerette Alekszej nagyapa. Az ő 
nevét kaptad, fiacskám... Sok mesét tudott, de lám 
a háborúban megölték. Ma már senki se tud annyi mesét. 

— Senki? — sóhajtotta Aljósa. 

— Senki — állította apa és anya egyöntetűen. 

A ház ablakain jégből formált kakasok, halak, páfrá- 
nyok díszlettek, a bevetődő halovány fény megvilágí- 
totta az apa, az anya és Aljósa arcát. Úgy tűnt, hogy ők 
ott hárman nem is a való világban élnek, hanem a mesék- 
ben, az ablakokon kirajzolódó birodalomban. Aljósa 
érezte, hogy még mindig lángol az arca, s tüzel a teste 
a ruhája alatt. Igyekszik megmelegedni, de sehogyan 
se tud. 

Ezt gondolta : 

, Milyen is ez az Alekszej nagyapa? Sohasem láttam, 
és nem is fogom látni soha. A meséjét azonban szó- 
szerint tudom, és mindig nevetnem kell a vicces részek- 
nél, amikor apa meséli." 

Apa fát hozott az udvarról, megrakta a kemencét, és 
így szólt: 

— Ha eszembe jut még valami nagyapa meséi közül, 
majd elmondom... Ma úgyse mehetünk sehová. Füle 
van a napnak. Kegyetlen nagy a hideg. 

Fordította Kelemen Sándor 

Döbrentei Kornél versei 


(Ún 


A szorgos A lusta 


et madárijesztő madárijesztő 
Fejebúbján vén a kalap, Ha a gazda most kapálna, 
törzse karó, fura alak, uramfia olyat látna, 

j erős széltől nagyrészegen lélegzete is elállna; 

tántorog a babföldeken, madárűző egykomája 
gönce kopott, hinnéd koldus, földön fekszik, őkegyelme 
pedig lovag, méghozzá bús, nem silbakol, nincsen kedve, 
pedig posztja igen tisztes, a szél néki álmot hozott, 
arca nincs és az is lisztes, kivett hát egy szabadnapot, 

s ám ha van is, az se szeplős, mellét tárja nyájas Napnak, 
hangja sincs, de nem kereplős, fittyet hány a madárhadnak, 

; szíve helyén a rongy alatt horkol már az istenadta, 
csörömpölő pléhkanalak messzegurul a kalapja, 
vernek lármát, és e szerzet azt álmodja, rongya helyett 

EZSBZED nem ismeri a kegyelmet; díszes mente a viselet, 

; a verébrajt elijeszti, álmodja még: ő is madár, 


úgy, hogy majd az eszét veszti, — égen-földön szabadon jár. 
éhenkórász madár vagy száz, 
ezer felé szertecikáz. 


Róka-étlap 


Rókalyukban nagy a gond, 
se kakas, se jérce; 

sehol semmi, bár egy comb, 
ha volna ebédre, 

ha nem is comb, legalább 
a combnak a csontja, 

bár egy vékony jérceláb, 
az is de jó volna. 

Ámde semmi, semmi sincs 
benn a rókalyukban, 
odakint meg kutya egy, 
szörnyű egy idő van: 
ólmos eső szúr, sziszeg, 
és a szél se jámbor, 

még a bőrt is le tudná 
húzni a rókáról. 

Ezért aztán nem csoda, 
hogyha rókáéknak 
legszomorúbb olvasmánya 
mindennap az étlap: 
reggelire Füllentés, 
ebédre a párja, 

s ami ebédtől megmarad, 
az lesz vacsorára. 


Felleg hátán 
felleg 


Felleg hátán felleg, 
mendegélnek, mennek. 
Északról le Délnek 
mennek, mendegélnek. 
Délről napkeletnek, 
onnan napnyugatnak 
térülnek, s már újra 
északnak vonulnak. 
Elfödik a Napot, 

este el a Holdat. 
Őlmos esőt visznek, 
porka havat hoznak. 


Vida Győző raj; 


Háttal a Dunának 


Ötéves unokatestvérünk megrángatta a húgom kezét: 

— Menjünk a játszótérre egy kicsit! 

— Most? — Épp át akartunk szállni a metróról a vil- 
mosra a Parlamentnél. — Hol itt a játszótér? 

— A túloldalon. 

— Menjünk, de csak tíz percre — adtam meg ma- 
gam —, aztán futás haza. Rendben? 

Öcsi nem vesztegette az időt. Átnyargalt a téren és 
egyenest egy hintába huppant. Mire odaértünk, már re- 
pült. Mi meg szembetaláltuk magunkat egy különös 
szoborral. Károlyi Mihály az első magyar köztársasági 
elnök bronzba öntött alakja állt előttünk, háttal a Duná- 
nak. Fordított U alakú, középen megtört ív fogta körül. 
Mintha a vörös grófnak csúfolt majd tisztelt politikus 
kilépni készült volna a jelképes keretből, le a három 
márványlépcsőn, hozzánk. 


Birkás Ákos rajza 


— Te, ez az a szobor, amiről Ili néni mesélt! Azt 
mondta, hogy Varga Imre szobrászművész munkája, 
meg, hogy az az ív több, mint hét méter magas. Maga 
a szobor is nagyobb valamivel életnagyságúnál. A poli- 
tikus születésének 100. évfordulóján állították fel 1975- 
ben. 

— Én azon a mesedélutánon biztosan konyhás voltam. 

— Ésa Károlyi-palotára emlékszel? Rajzoltális benne, 

— Éééén?! 

— Az emeleten, a Petőfi Irodalmi Múzeumban. 

— Ja, persze, de akkor mondd múzeumnak. 

— Károlyi-palota a neve most is az Úri, akarom mon- 
dani Károlyi Mihály utca 24-nek. Abban született az 
ország egyik leggazdagabb arisztokratája. A jogban, köz- 
gazdaságtanban, idegen nyelvekben járatos, széles látó- 
körű fiatalember korán felismerte, hogy a háborúnak 
mindig a szegények vallják kárát. Békéről és a Duna- 
menti népek szövetségéről szőtt terveket. Amikor a nép- 
nek végképp elege lett az első világháborúból, az Oszt- 
rák—Magyar monarchiából, a királyságból, és köztár- 
saságot akart, vezérét Károlyi Mihályban látta. Ez volt 
az őszirózsás forradalom kezdete. A győzelme pedig: 
1918. október 31-én a király kénytelen volt teljesíteni 
a nép akaratát, Károlyi Mihályt nevezte ki miniszter- 
elnökké. Az események gyorsan peregtek tovább. Novem- 
ber 16-án kikiáltották a köztársaságot. Február 23-án 
pedig Károlyi a saját Kál-Kápolnai birtokán megkezdte 
a földosztást. 

— A saját földjét osztotta szét? 

— Igen. Legyen a föld azé, aki megműveli, vallotta, 
és nem habozott a saját vagyonához nyúlni. A saját 
tulajdonát parcellázta fel (sajátkezűleg) a káli parasztok 
között. Tettét földbirtokos kortársai soha nem bocsá- 
tották meg neki. De éppen ez a cselekedete mutatja meg, 
milyen ember, milyen politikus is volt Károlyi valójában. 

Önzetlen tette miatt hazaárulással vádolták. A Ma- 
gyar Tanácsköztársaság diplomatájaként hagyta el az 
országot. Huszonhét évi bujdosás várt rá, hazájára 
pedig az ellenforradalom, majd egy újabb, a II. világ- 
háború borzalmai. Amikor 1946-ban hazatért, a Károlyi- 
palota kulcsát — amelyet ünnepélyesen nyújtottak át 
neki — azonnal az államra bízta: szolgálja a nép műve- 
lődését. 

— Na, túlórázunk? — toppant elénk Öcsi. 

Egy óvodás csoport érkezett, azért szállt ki öcskösünk 
a hintából. 

— Szerencsénk van! — mondtam. 

Öcsi duzzogott. Azt hitte, az óvodásoknak örülök. 
Pedig azt tartottam szerencsének, hogy az ő jóvoltából 
néztük meg igazán a Károlyi-szobrot. 


Józsa Teréz 


Zánka, úttörőváros. Nyár. Balaton. A beszélgetés 
hivatalos részének vége. Vendégként jártam ott, úttörő- 
múltról, könyvekről beszélgetni, emlékezni. A gyerekek 
— ahogy ez már szokás — körbeállnak, meghívásokat, 
címeket diktálnak, még egy őrsi vagy saját napló, a lá- 
nyok tarkavirágos emlékkönyvei. Aztán elém áll egy 
kislány. Haja, akár az érett búza, s a szeme! Higgyétek 
el, ilyen színű szemet életemben még nem láttam! Mint 
amikor a nefelejcs a kék égre tekint, az meg vissza, 
s versenyeznek, melyikük kéke kékebb? A kék szem 
tulajdonosa zizis zacskót tart elém, úgy kínál. Én meg 
beszélek neki, beszélek, aztán mosolyog s úgy mondja : 
, néém érrrtem. . . " Farkas Éva nagyhegyesi nyolcadikos 
világosít fel, hogy MARINA KAMCSANOVA máso- 
dikos, nyolc éves, moszkvai illetőségű. Szülei a budapesti 
szovjet követség dolgozói, s most őrsnyi pionírral a má- 
sodik tábor 6. számú csapat tagja. 

A beszélgetés meghívással folytatódik a második eme- 
leti 206-os szobában, nápolyi és gyümölcs mellett. A pio- 
nírok az első emelet 105-ös szoba lakói. Pontosan alat- 
tunk , laknak". Madzagpostán jön-megy az üzenet innen 
le, onnan föl az erkélyen át, mert az olyan érdekes! 


Egymás szavába vágva magyarul, fe roszul folyik a dis- 
kurálás. Kiderül, hogy ez bizony családi délután! Meg- 
érkezésük napján, a KRESZ-parkban találkoztak, aztán 
együtt sorakoztak az ebédlőben. Meglátogatták és test- 
vérül fogadták egymást. Van, akinek kistestvére maradt 
otthon, van, akinek nincs kisebb, s kívánságát így telje- 
síti. Zombori Erika debreceni , most még úttörő", ősztől 
gimnáziumba jár. Az ő , húga" Irina Bulacseva negye- 
dikes, 11 éves, és Szveta Kocsirgena. Erika elég jól beszél 
oroszul. A kényszer nagy úr; ha meg akarják érteni egy- 
mást, elő a szótárakkal, versenyt magyaráznak. Meg 
aztán valljuk meg — a szovjet gyerekek valamennyire 
tudnak magyarul, hiszen itt élnek, tanulnak, játszanak, 
nyilván ragad a nyelv hétköznapja rájuk. 

És ha elmúlik a nyár, a tábor varázsa? 

Azt mondják, az igazi varázslat nem múlik el! S mi- 
közben beszélgetünk itthonról, és otthonról — Marina 
megint csak mosolyog. És elém tesz egy: hirtelenrajzolt, 
vidáman nevető napocskát. Olyasmit magyaráz, hogy 
ez a zánkai nap, de otthon Moszkvában is ilyen 
szép és vidáman nevet a világra! 

Joó Katalin 


Ipacs"Szilvia rajza, Kazincbarcika, Május 1. úti Ált. Isk. 


Lekapta a szögről a darabka szalonnát, odaadta 
Eszternek, és elrohant. 

Eszter engedelmesen és nagy szakértelemmel 
bezárta a pinceajtót. Éppen csak, mielőtt bezátta, 
a tepsit felemelte a legalsó lépcsőről, annak elle- 
nére, hogy nem aggódott különösebben az ege- 
rek miatt. Fölemelte mégis. És miután fölemelte, 
halkan nevetgélt, és nevetgélés közben betusz- 
kolta egy tujafa alá. Ezután tempósan föllépke- 
dett a lépcsőn. 

— Tessék! Ezt Jolika küldi — mondta angyali 
arccal és letette elém a pincekulcsot. — A szalon- 
nát elviszem. Azt mi majd Jancsival elintézzük. 
— Azzal elment. 

Nem is láttam egészen addig, míg meg nem 
gyújtottuk a tábortüzet. Akkor csuda jókedvű- 
nek látszott. Egyre-másra nevetgélt Ritával meg 
Zsuzsival. Időnként mindhárman rámnéztek, s 
olyankor mintha valamivel jobban mulattak vol- 
na. 
Éppen szürkült, amikor körülültük a tábortü- 
zet. Kicsi-Dávid szerencsére minden handa-ban- 
da nélkül elaludt, így Jolika is könnyű szívvel 
kapta fel maga mellől a nyársat. 

És elkezdődött a szalonnasütés. 

A rendező megmondta, mit szokás ilyenkor 
énekelni, ezért hát arra zendítettünk rá. És ahá- 
nyan voltunk, vidáman harsogtuk: 

— Ég a város! Ég a nád is! 

— Juuuj! — visított fel nótázás közben Ká- 
rolyka. — Én mondtam, hogy ami tűz, az süt, 
de Eszter nem akarta elhinni! 

— Hát miért mentél olyan közel? — kiáltott 
rá Eszter. 

— Én nem mentem — tiltakozott Károlyka. 
— De ez a szalonna csepeg. . . egészen forrót. . . 
és az ujjamra! Az ilyet én nem szeretem. 

Fölugrottam. Hátrébb húztam Károlykát a 
parázstól, és megigazgattam kezében a nyársat. 
Alig ültem vissza a helyemre, amikor újból vi- 
songani kezdett: 

— Leesett! Az enyém beleesett a melegbe! 
Oda, ni! És ha fekete lesz, akkor én mit fogok 
vacsorázni ?!... 


— Gyere, kis tündérem! — mondta nagylel- 
kűen Jolika. — Gyere, odaadom az enyémet. 
— Oda is adta. 


Károlyka azt is a tűzbe pottyantotta. Úgy lát- 
szik, csudára értett az ilyenekhez, mert amikor 
fölajánlottam neki az enyémet, pillanatokon belül 
ott sistergett az is a vöröslő parázs tetején. Mind 
a tíz ujja csöpögött a zsírtól, és mindent és min- 
denkit összekent vele. 

Aztán, hogy Jolika is, én is sültszalonna nélkül 

maradtunk, egyszerte hárman ugrottak fel a tűz 
mellől. 

Mind a hárman egy-egy kormos, hagymás, 
összezsugorodott valamit tettek elibénk. 

— Tessék! — mondta nagylelkűen Eszter, 
Egyétek meg az enyémet. Mivel én vagyok a. ren- 
dező, nem hagyhatom, hogy éhen maradjatok! 

Rita Jolika kenyetére tette azt az összezsugoro- 
dott valamit, amit ínycsiklandozó falatnak neve- 
zett, Zsuzsi pedig egy kecses mozdulattal a, pa- 
rázs kellős közepébe. 

— Igaza van Eszternek — mondta, majd kun- 
cogva ő is leült. — A szalonnát csak sütni jó. 

Összenéztünk Jolikával. Udvariasan nyeltük 
a kesernyés, füstös falatokat. Titokban, gondo- 
lom, mindkettőnknek az járt a fejében, mivel is 
pótoljuk ezt a remekbe sikerült lakomát. 

És amikor már minden falatot hősiesen beke- 
beleztünk, és a csípősen-porló valamitől sze- 
münkbe szökött könnyekkel együtt lenyeltük a 
sültszalonna utóízét is, összenéztünk megint. 

Mert valami feltűnt! 

És akár hihető, akár nem, egyszerre tűnt fel 
mind a kettőnknek. 

Éspedig az, hogy mind a négy gyerek jóízűen 
falatozik. Károlyka igazán igazi sültszalonnát, de 
a három másik kezében gyanúsan fehérnek tűnt 
a harapnivaló. 

— A ti szalonnátok nem égett meg? — kér- 
deztem, mert érdekelt az a szokatlan formájú ele- 
del, amely sí/iszalonna néven szerepelt a, rendező 
étlapján; de szerintem más címszó alatt található 
a szakácskönyvben. 

— És egyáltalán!... — kezdte Jolika, aztán 
megzavarodott. Arról motyogott valamit, hogy 
abból a darab szalonnából, amelyet Eszternek 
adott, legfeljebb egy falat juthatott mindenkinek. 
És csak arra kíváncsi, mit nyelegetnek mégis olyan 
jóízűen! 

Én csak arra voltam kíváncsi, hogyan tudják 
megenni azt, amit sütöttek ?! 

— Hát úgy — felelte a kérdésre a legmélyebb 
nyugalommal Eszter —, hogy amit mi vacsorá- 
zunk, az csitke. 

Aztán elnevette magát és még csak nem is fur- 
dalta a lelkiismeret. És akkor mindenkiből ki- 
robbant a nevetés. 

— Min nevetünk ? — nézett fel értetlenül Ká- 
rolyka. — Most min kell nevetni, Eszter? 

— Csak ezen az egész szalonnasütésen... 
Azon, hogy egyedül te ettél igazi sültszalonnát! 

Most már Károlyka is nevetett. Felugrott és a 
zsíros nyátssal úgy ugrabugrált a tűz körül, akár 
egy törpe-indián-harcos. 

— Ezjó volt! Jó ám! Csináljunk máskor is ilyet ! 

Dobra verjü 


Lukrécia. Rövidesen egyéves lesz Lukrécia. Nem egy kislány ő, 
hanem egész csoport, méghozzá bábozók. A Váci Mihály Diák 
otthon gyermekeiből alakult meg, 17 tagú és a nyíregyházi, 
városmajori művelődési házban mutatkozott be először a leg- 
utóbbi gyermeknapon. Akkor nyolc szereplő csoport közül a 
legjobbnak bizonyult. A gyerekek a Kitrákotty című meseda- 
rabbal első helyezést és hatalmas tortát nyertek. Most is szorgal- 
masan gyakorolnak. Készül a téli műsor. Kukkurikúúúl Csak el ne 
kiabáljuk! 


Száz esztendő. Illyés János nádudvari lakos nemrég ünnepelte 
születésének 100. évfordulóját. János bácsi mindig dolgozott, 
amióta csak az eszét tudja. Az őt köszöntő kisdobosok kérdésére 
elmondta: 6 gyermeke, 33 unokája, 66 dédunokája és 1 ükuno- 
kája él. Gratulálunk! 


A Fürjecske. Ez volt a darab címe, amelyet a nagykanizsai 
Zrínyi Miklós Általános Iskola másodikosai előadtak a Kecske- 
méten rendezett országos népdal és néptánc seregszemlén. 

A zsüri szerint parádés előadás volt. Külön figyelemre méltó 
volt a menettánc: a gyerekek gyönyörűen vonultak a zalai Vajda 
József által gyűjtött göcseji népdalokra. A pódium előtt ötperces 
bemutatót tartottak, s csak aztán került sor a színpadi fellépésre. 
A 24 együttes közül ők voltak a legfiatalabbak. A gálaesten a 
kalocsaiak után mégis ők kapták a legnagyobb tapsot. S most, 
hogy a taps elült, az országos siker hullámai elcsendesedtek, a 
gyerekek dolgoznak tovább. Heti kétórás szakkör, szereplések 
előtt napi gyakorlás. A mozgás, a zene, a tánc összetartozik. 
Ha játékosan fognak hozzá, a gyerekeknek szinte rááll a lábuk a 
dalokra. Ha nem lesz is minden gyerekből néptáncos, tudja majd, 
mi értelme van a nemzeti hagyományok ápolásának, megszereti 
dalainkat, táncainkat" — mondta Stankovics Tiborné osztály- 
főnök és szakkörvezető. Mi pedig hozzátesszük: a Kanizsa Tánc- 
együttes utánpótlásának jórésze már évek óta a most harma- 
dikosokat nevelő Stankovicsné osztályfőnök keze alól került ki. 


Madáretető. Mellékletünk elkészítésének leírása. 

Kerek sajtos dobozhoz könnyen hozzájuthatsz. A doboz alsó 
fele lesz a madáretető alja és magtartója. Az etető tetejének és 
oszlopának rajza található a mellékleten. Először vágd körül a 
piros tetőt, majd ragaszd össze a pontozott B csík mentén A alá. 
A zöld tartóoszlopot tekerd hengerré és ragaszd össze (C—D). 
A mintarajz szerint vagdosd fel a nyelvecskéket. Az oszlop felső 
és alsó részének belsejébe egy-egy kilyukasztott dugót ragassz 
be. Végy egy 17 cm hosszú drótot. Először a piros tető I-vel je- 
lölt pontján, majd a dugón és hengeren keresztül (II) a sajtos 
doboz kellős közepén (III) dugd át és alul hajlítsd el a drótot, 
hogy jól összetartsa a madáretetőt. A felvagdosott nyelvecskéket 
ragaszd a tető alá és alul a dobozhoz. A drót felső kampójánál 
fogva felakaszthatod az etetőt egy ágra és töltsd meg napraforgó- 
maggal. Ha tartósabbra szeretnéd elkészíteni az etetőt, vond 
be a tetőt alufóliával, így jobban ellenáll esőnek és hónak. Arra 
ügyelj, hogy a dobozban mindig legyen mag vagy dió, ha elfogyott 
tölts utána. Így biztosra veheted, hűségesen látogatják télen a 
madarak és gyönyörködhetsz bennük. Tavasszal meghálálják gon- 
doskodásodat. ; 


Írta Gyárfás Endre, rajzolta Koltai Éva 


Postafiók 100 


Azt hiszem, sok levelet kap tőletek, 
kedves levelezőink és olvasóink ha- 
marosan Szabó Andrea (Cserke- 
szőlő Szabadság u. 13. 5455) Ugyanis 
azt kérdi: 


Hány naponként kell őrsi órát 
tartani? Mit csináljunk ilyenkor? Kell-e 
kirándulást szervezni?" 


Úgy gondolom, a most következő le- 
veleink is kicsit választ adnak ahhoz, 
hogy semmit sem k el I, de mindent 
lehet, ami jó ötlet! Persze, az őrsi 
óra nem szerepel az órarendben, 
ilyen ugyanis nincsen. Össze- 
jövetel , az igen, mindjárt jobban 
hangzik, mint a becsengetéstől ki- 
csengetésig tartó találkozás! 


Salamon Ildikó (Fót Baross u. 24/a. 
2151) írta: 


, Kirándulni mentünk a Duna-kanyarba. 
Reggel gyülekeztünk Fót-Újfalu állo- 
máson. Szatyorban vagy hátizsákban 
mindenki hozott élelmet. Melegítőben 
voltunk, meg kényelmes cipőben. Tú- 
rázni csak így lehet. Vonatunk szép tá- 
jakon át robogott. Megérkeztünk Dö- 
mösre. Ennek a községnek a határában 
van a híres Rám szakadék. Végigmen- 

tünk néhány utcán, amikor odaértünk a 
szakadék , lábához" EI kezdtünk fel- 
felé mászni. Eleinte könnyen ment. 
Később sáros, csúszós és meredek lett 
az út. Ezután jött az igazán nehéz, iz- 
galmas dolog; kétméteres, majdnem 


függőleges  ,,kaptatókon" másztunk 
úgy, hogy a sziklába lánc volt beverve. 
Abba kapaszkodtunk. Mellettünk meg 
a vízesés volt. Letelepedtünk a nagy út 
után egy réten és falatoztunk. Még el- 


mentünk a visegrádi fellegvárba is. 


Mire hazaértünk, mindenki alaposan 
kifáradt. De azért jó volt, emlékezni 
fogunk erre az élményünkre!" 


No, tehát lehet közösen kirándulni, 
még ha nem is a Rám szakadékhoz, 
hanem csak egy közeli tisztásra, vagy 
játszótérre. 


Molnár Annamária (Nagykanizsa 
Péterfy S. ált. iskola 4-bés) más fog- 
lalkozásról ír —, és ezöt le t pályá- 
zatunkon is helyet kap! 


ali néni (Balassa Károlyné) azt a fel- 
adatot adta osztályunknak, hogy csa- 
ládjával együtt készítsen mindenki egy 
tetszés szerinti bábfigurát. A mi csa- 
ládunk például Manócskát készítette el. 


Az így összegyűlt bábokkal játékfoglal- 


kozást tartottunk. Erre meghívtuk 
több iskola tanárát. A foglalkozáson 
vidám és szomorú zenére kis történetet 
kellett kitalálnunk. Ezt az összegyűlt 
bábokból tetszés szerint kiválasztott 
figurákkal el is játszottuk. Az így ki- 


kerekedett kis műsor a vendégeknek 


nagyon tetszett és természetesen mi is 
jól szórakoztunk." 


Most pedig más következik.: Hal- 
may Dóra 4 cés (Budapest, Bajza u. — 
17. I. 2. 1062) saját költeménye: 

s Mindig csak a nyárra gondolok, 

hol felragyognak a nyári csillagok 

a nyári zivatar is örömet lel, 

mert fű, rét virág akkor zöldell. 

A víz habjai között lubickolunk, 
majd kijövünk és vígan napozunk. . . 
Most fúj a szél és zord idők járnak, 
nekivágnék én a hatalmas világnak, 
Zord és hideg most az időjárás. 
Boldogságot okoz a nyárra várás. . . " 


Dóra verse — azt hiszem ebben . 

egyet értünk — szép. De azért nem — 
csak a nyárnak vannak szépségei, 
hanem minden évszaknak, — igaz? 
Téli ötleteket, jótanácsokat, játék- 
leírásokat vár a 4 


Kisdobos 


Egész állatkertet állíthatsz össze 
gyorsan, kevés fáradozással. Utána 
dobozból, játékkockákból istállót, 
ketrecet is építhetsz számukra. 


Úgy hisszük, a rajzok mellé nem 
kell sok magyarázat. A sárgarépa- 
zsiráf (1.) lábai faágak vagy hurka- 
pálcika darabok, fülei beszúrt kar- 
tonból, farka pamutból készül. A bál- 
na is répatestű, farka és uszonya kar- 
ton (2.). A tyúkocska (3.) teste alma, 
körte, feje naspolya vagy más termés. 
Farka beszúrt papírszalagok kis csok- 
ra. A szarvas (4.) fehérrépából, retek- 
ből lehet, feje — úgy mint a zsiráf- 
nál —, levágott végéből kerül ki. 
A pirosretek egér (5.) feje rajzlap- 
körből sodort és összeragasztott 
kúp, kerek füleit törd felfelé. Bajusza 
a hegyes orrán átszúrt seprűcirok 
vagy bevagdosott papírcsík lehet. 
A zöldbéka (6.) felébe vágott kis 
uborka. A lábakat nála is, a többi 
állatnál is felül hegyezd ki, alul pró- 
báld olyanra faragni-hasítani, mint az 
igazi állat lába. Ehhez persze jól meg 
kell figyelned az állatkertben az álla- 
tok formáit, arányait — melyiknek 
van rövid, melyiknek hosszú nyaka, 
lába, farka bojtos vagy kurta — így 
azután a játékkészítés egyúttal köze- 
lebb visz a csodálatosan változatos 
élővilág alaposabb megismeréséhez. 
Csinálj más állatokat is hasonló mó- 
don, más anyagokból is. 


Ugyancsak sokféle állatot csinál- 
hatsz úgy, hogy testét doboz karton- 
jából kivágod, kifested vagy színezed, 
és végtagjait színes műanyag ruha- 
csipeszekből egyszerűen rácsípteted 
a testre. A madár lábainak elég egy 
csipesz is (7)., szárnyát egy testén 
vágott résbe dugott körszelet alakú 
karton alkotja. Ősgyíikot is készít- 
hetsz (8.), hátán a tarajok is rácsípte- 
tett csipeszek. Az elefántbébi nagy 
lapátfüleit egy darabból vágd ki, ha- 
sítsd alul be, és tarkóján is vágj rést, 
amibe a testre merőlegesen beszo- 
ríthatod. A nyusziról (10.) nem kell 
sokat mondani: lábai, fülei is csipe- 
szek. A színezésnél nem kell okvetle- 
nül a természethez ragaszkodnod, 
játékok között egy lila elefánt, vagy 
akár kék nyuszi is elképzelhető, még 
érdekesebb, mint ha ,valódi" szí- 
nűre fested. Fő, hogy élénk és vidám 
legyen! 

szerint számokat írtunk. Milyen számot kellene az 
üres négyszögbe írni? 


/ 


A $zéptemberi, októberi és novemberi rejt- 
vénymegfejtéseket küldjétek el szerkesztősé- 
günk címére: KISDOBOS szerkesztősége 1502 
Budapest Pf. 100. A felső bal sarokban lévő 
1, 2, 3számokat vágjátok le a rejtvényoldalról és 
tegyétek ezeket is borítékba. Ezek nélkül a pá- 
lyázaton való részvétel érvénytelen. 


§ d 
Vízszintes: 1. árt S 10. Gyorsan múlik (ék. 


hiba). 11. Zseblámpa tartozéka. 12. Igekötő. 13. Re- 
gény női főszerelője más szóval. 14. Játék. 16. Ennyi 
társa. 19. Csökken a vízszint. 22. Ritka. 23. Rizsből 
készül. 24. Ünnepélyes vidám uzsonna, 26. Kukoricát 
hánt. 28. Figyel. 29. Mértani test (ék. hiba). 31. ZÜ. 
32. Keresztül. 33. Kitalált történetet mond. 35. Idős 
rövidítve. 36. Sík, alacsony. 37. Könyörgő. 
Függőleges: 1. Hasznosít. 2. Teng-leng (ék. hiba). 
3. LÖS. 4. Kéz része. 5. Eleven. 6. Sérülés okozza. 
7. ZM. 8. Bel betűi keverve. 9. Ital. 15. Aki nagyon 
szereti az apját. 17. Leszedi a bőrt. 19. Juhok lakása. 
20. Ókori nép. 21. Kettőzve óvodai dolgozó. 25. Lassú 
járkálás. 26. Szaladj! 27. Légzőszerv. 29. A földdel 
kapcsolatos tudományok idegen nevének kezdete. 
30. Névelővel folyadék. 33. MP. 34. Hasító eszköz. 
A színezett négyzetek betűit olvassátok össze. 
Ezt a mondatot kell a keresztrejtvényből be- 
küldeni 

Rakjátok össze a darabokat négyzetté és olvassátok 
el, mi van a vízszintes sorokba írva. 


Vida Győző rajza 


Aki jól él, királyt sem fél. 


